Užpaliai

Užpaliai – miestelis Utenos rajono savivaldybės šiaurėje, abipus Šventosios upės. Seniūnijos centras, 3 seniūnaitijos (Aukštuolių, Centro, Užtiltės). Stovi Užpalių Švč. Trejybės bažnyčia (pastatyta 1898 m.; šalia jos stovi paminklas Šv. Florijonui), Užpalių Šv. Nikolajaus cerkvė (nuo 1872 m.; su varpine), veikia Užpalių gimnazija, biblioteka, paštas (LT-28033), Užpalių Vytauto Didžiojo tiltas (1930 m.), išlikę kai kurie dvaro pastatų ansamblio (XIX a.) pastatai, vandens malūnas. Veikia „Dausuvos“ muziejus, Viktorijos Jovarienės važiuoklių ir pakinktų muziejus. Miestelis garsus linininkystės tradicijomis. Gamtos paminklai – Krokulės šaltinis, Konglomerato atodanga. Stūkso du Užpalių akmenys su „dubeniu“. Apylinkėse stūkso Užpalių piliakalnis ir Šeimyniškių piliakalnis.


 Etimologija 

Miestelio vardas kilęs nuo žodžių junginio už palių (už pelkių, tyrulių). Kiti pasakoja, kad prie upės gyvenusius žmones dažnai užpuldavę.

 Istorija 

Rašytiniuose šaltiniuose pirmą kartą Užpaliai yra paminėti Mindaugo 1261 m. dokumente.

Spėjama, kad iš pradžių Užpaliai (minimi nuo XIV a.) galėjo būti kitur, maždaug už 3 km, prie Šeimyniškių piliakalnio. Čia stovėjo Užpalių pilis, buvusi lietuvių žemių šiaurės vakariniame pakraštyje. Teodoras Narbutas teigia, kad 1233 m. Užpaliuose vyko kautynės tarp Livonijos ordino ir kunigaikščio Rimgaudo, kurias laimėjo lietuviai. Pilies kalavijuočiai neužėmė, tačiau ji buvo sugriauta 1433 m., kai ordinas nuniokojo apylinkes vykstant Švitrigailos ir Žygimanto Kęstutaičio kovoms. Po to gyvenvietė pamažu persikėlė į dabartinę vietą.

Užpalių dvaras priklausė valstybiniams dvarams. 1529 m. minimas miestelis. Vėliau miestelį valdė Kristinas Astikas (pasirašęs Torūnės, Horodlės, Melno taikas), paskui – Sapiegos, Radvilos. 1522 m. minima Užpalių bažnyčia. 1792 m. pradžioje Užpaliai įkūrė savivaldą, vasario 25 d. gavo Magdeburgo teises ir herbą. Tačiau po kelių mėnesių įsigalėjus reformų priešininkams, palaikomiems Rusijos, savivalda ir herbas panaikinti. 1831 m. vietos gyventojai aktyviai dalyvavo sukilime. Po 1863 m. sukilimo miestelis smarkiai nusiaubtas. XIX a. pabaigoje Užpaliai buvo Vilkmergės apskrities miestelis, valsčiaus centras.

Pokario metais apylinkėse veikė Vytauto apygardos, Liūto partizanų rinktinės partizanai.

1945 m. įkurta biblioteka. 1967 m. buvo išasfaltuotas miestelio centras, pastatyta autobusų stotelė, vaikų lopšelis-darželis, erdvūs vidurinės mokyklos rūmai, seniūnijos pastatas, nauja ambulatorija, kooperatyvo parduotuvė.

1998 m. patvirtintas naujasis Užpalių herbas.

|}


 Gyventojai 


 Žymūs žmonės 
 Julius Gintautas Indrašius (g. 1937), pulkininkas, buvęs Šiaulių ir Kauno autoinspekcijų viršininkas
 Vytautas Indrašius (g. 1943), rašytojas, kraštotyrininkas
 Pranas Jodelė (1871–1955), chemikas VD universiteto profesorius, nuo 1930 m. – rektorius
 Vytautas Maželis, (1914–2008), teisininkas, fotografas
 Antanas Namikas (1887–1980), archeologas, pedagogas, kraštotyrininkas
 Juozas Namikas (1904–1940), karo lakūnas, aviacijos majoras
 Kazys Pakštas (1893–1960), geografas
 Balys Tarvydas (1897–1980), istorikas, archeologas, pedagogas
 Povilas Vaitonis (1911–1983), šachmatininkas
 Antanas Žvironas (1899–1954) fizikas, politikas.

 Galerija 

 Šaltiniai 

 Literatūra 
 Užpaliai / [sudarytojas Stanislovas Balčiūnas; vyriausiasis redaktorius Stanislovas Balčiūnas]. – Vilnius : Versmė, 2013. – 2 d. : iliustr., faks., portr., žml. – (Lietuvos valsčiai, ISSN 1822-489X ; kn. 27). ISBN 978-9955-589-86-0
 D. 1. – 2013. – 1160 p. : iliustr., faks., portr., žml. – Bibliogr. išnašose. – ISBN 978-9955-589-84-6
 D. 2. – 2013. – 1212 p. : iliustr., faks., portr., žml. – Bibliogr. išnašose. – Asmenvardžių r-klė: p. 2312–2350. – ISBN 978-9955-589-85-3


 Nuorodos 
 Miestelio svetainė
 Utenos krašto enciklopedija 
 Žemėlapiai 
 Šv. Krokulės šaltinis
 Monografija „Užpaliai“